Vejledning til udfyldelse af handleplan vedr. skoletilhør

Handleplansskabelonen skal udfyldes i de konkrete forløb med børn/unge med fravær. Den kan også bruges som dagsorden og referat. For at forberede barn/ung, forældre, andet relevant netværk og andre professionelle på mødet sendes skabelonen ud som dagsorden inden mødet. Inden rettes overskriften med barnet/den unges navn, så det fremgår som fx Peters plan. Tovholder udfyldes samt deltagere til mødet, så forældrene og barnet/den unge ved, hvem der deltager. Barnet/den unge og forældre kan også inddrages i, hvem det er relevant deltager på mødet.

Det er tovholderens opgave at sikre løbende kommunikation, da det øger transparens i processen og kan være med til at forebygge misforståelser og uenigheder. I alle fraværssager varetages tovholderfunktionen af en leder fra skolen, som sidder i Kom i Skole teamet. En skriftlig kommunikationsvej understøtter også dokumentationen af indsatsen. Husk at gemme og sende dagsorden og referat via sikker post.

## Indledning

På mødet indledes med at præsentere deltagerne, hvis alle ikke kender hinanden samt formålet med at udfylde handleplanen, så alle ved hvad der skal drøftes på mødet. Det italesættes, hvem der er mødeleder, og hvem der tager referat.

### 

# Tegn

Den gennemførte afdækning af årsager til skolefraværet er et vigtigt afsæt for dialogen og valg af indsatser. Med afsæt i afdækningen af årsager skal det vurderes, hvilke dimensioner der er vigtigst, så indsatsen kan rettes mod de væsentlige årsager til skolefraværsproblematikken. Derfor startes det med at drøfte og beskrive, hvilke tegn der opleves på barnets/den unges mistrivsel/fravær samt mulige grunde hertil.

Det kan give anledning til frustration, hvis der ikke er enighed om, hvad der ligger til grund for fraværet, eller hvilke løsninger der skal arbejdes med. Det er derfor vigtigt at italesætte værdien i, at vi ser noget forskelligt. Målet er ikke, at alle skal være enige om én bestemt årsag eller løsning. Derimod skal forskellige perspektiver hjælpe til at forstå og løse et problem, som ingen på forhånd har den fulde forståelse af, og som kan ændre sig løbende.

# Formål

Formålet med henholdsvis indsatser for klassen og for barnet/den unge og omgivelserne drøftes. Formålene danner udgangspunkt for planlægning af, hvilke konkrete indsatser der skal sættes i gang i skolen, i hjemmet og andre arenaer.

# Indsatser og aftaler

Indsatser og aftaler skal tage højde for forskellige behov knyttet til barnets/den unges alder, udvikling og herunder også eventuelt udviklings- og opmærksomhedsforstyrrelser.

Vælg indsats og aftaler ud fra helhedssyn **- i**ndsatser forstås bredt som alle de tiltag og tilbud, der kan arbejdes med på tværs af skole, hjem, barn/ung og fritid – og på tværs af forskellige fagområder og civilsamfund. Dermed er indsatser ikke afgrænset til at være ”noget man visiteres til”, men kan i lige så høj grad være tiltag i det pædagogiske miljø målrettet den samlede børnegruppe eller aftaler med personer i barnets/den unges netværk, der kan yde støtte i bestemte situationer.

Det skal altid overvejes, hvor indgribende indsatser der skal igangsættes for at matche barnets/den unges behov. Ofte vil det give mening at igangsætte flere indsatser på flere niveauer samtidigt. Almene indsatser i klassen vil for eksempel kunne kombineres med en foregribende indsats målrettet det enkelte barn/ung eller familie. Det er vigtigt, at der sikres klar sammenhæng mellem de enkelte indsatser.

### Der skal både drøftes indsatser i teamet samt aftaler med klassen, aftaler med barnet/den unge samt med forældre og evt. øvrigt netværk.

### Teamets indsatser

Der skal beskrives de indsatser, som teamet iværksætter i forhold til formålet beskrevet tidligere.

*Hvad kan I prioritere i arbejdet med fællesskabet?*

* Forudsigelighed og arbejdsro?
* En tryg og positiv stemning?
* Fællesskabende didaktikker?
* Trygge overgange og skift som børn/unge kan håndtere?
* Teamets relationer til barnet/den unge?
* Positive fortællinger om klassen?
* Eventuel støtte fra eksterne/interne ressourcepersoner
* Hvad skal I selv gøre anderledes for at understøtte barnet/den unges trivsel og deltagelse i skolen?
* Er der behov for at fokusere på faglig støtte og inspiration?

Teamet skal også have fokus på, hvilken indsats der skal ydes i de perioder, hvor barnet/den unge ikke er i skole, så barnet/den unge fastholder en tilknytning til skolen. Disse perioder må ikke blive til ren ventetid, hvis der for eksempel ventes på udredning eller behandling. Det er vigtigt at overveje, hvordan det didaktisk og praktisk kan lade sig gøre at fastholde barnet/den unge i en form for undervisning, også i perioder med meget lav tilknytning til skolen.

Det skal vurderes, om barnet/den unge skal tilbydes sygeundervisning. Der kan også iværksættes andre tiltag for eksempel virtuel undervisning, faste telefonopkald til barn/ung og forældre, sms’er fra klassekammerater, en fælles digital logbog med beskrivelse af aktiviteter i både skolen (som lærer og klassekammerater udfylder) og derhjemme (som barnet/den unge med fravær udfylder).

### Aftaler med klassen

Det er ofte en god idé, at klassen får at vide, hvorfor et barn/ung ikke er i skole (skal ske efter aftale med barn/ung og familie). Det giver mulighed for at aktivere klassekammerater og forældre som støttende netværk.

Hvis barnet/den unge er i skole, kan det for eksempel være ved at lave aftaler med bestemte klassekammerater om, at de i en periode arbejder fast sammen med barnet/den unge under gruppearbejde, eller at de sikrer sig, at barnet/den unge går med dem i frikvarteret i en periode.

Hvis et barn/ung har et større skolefravær, kan klassens lærere drøfte med barnet/den unge, hvordan barnets/den unges klassekammerater kan være med til at øge barnets/den unges trivsel og lyst til at komme i skole.

Hvis barnet/den unge ikke er i skole, kan det være ved at arrangere besøg, hvor udvalgte klassekammerater besøger barnet/den unge hjemme. Derudover er det afgørende, at både klassens lærere og børn/unge forbereder sig grundigt, når barnet/den unge kommer tilbage til klassen efter en længere periode med fravær, og at barnet/den unge, der har været fraværende, ved, hvordan det på ny skal deltage.

Børn og unge med fravær kan opleve det ubehageligt, at de ikke ved, hvad klassekammerater ved og tror om deres fravær. Nogle børn fortæller, at klassekammerater mener, at de pjækker. Lav en aftale med barnet/den unge om, hvad der skal siges i klassen om barnet/den unges fravær, for at understøtte at barnet/den unge fortsat er en del af klassens fællesskab.

### Aftaler med barnet/den unge

I dette felt beskrives aftaler med barnet/den unge. Barnet/den unge skal vide, hvordan det kan nå målet, så det bliver overskueligt og skal kunne opleve succes med målet inden for en overskuelig tidsramme, så målet er med til at tydeliggøre progressionen. Aftalerne og målene skal altid skal gå hånd i hånd med feedback og støtte, så det er en fælles indsats, og barnet/den unge ikke er alene om at skulle indfri målet.

*Overvej følgende/ Hvordan handler vi på det barnet/den unge fortæller?*

* Er der tidspunkter på dagen eller fag, hvor barnet/den unge har behov for yderligere støtte?
* Har barnet/den unge behov for at blive understøttet i relationer?
* Er der behov for særaftaler i en periode? Husk at særaftaler skal evalueres og vær opmærksom på, at de ikke bliver permanente.
* Hold fokus på hvad der kunne gøre det godt og trygt at komme i skolen, uanset hvad der ellers er på spil i barnet/den unges liv. Hvis det i tillæg viser sig, at der er noget på spil derhjemme, som skal tages hånd om, skal I selvfølgelig handle på det.
* Skab mulighed for at en af jer taler med barnet/den unge og inddrager barnet/den unge i at forstå udfordringer og løsninger.
* Hvis barnet/den unge ikke længere er i skole, eller kun kommer delvist eller sjældent, kan det være vanskeligt at komme til at tale med barnet/den unge i hverdagen. Det er dog af afgørende betydning for barnet/den unge at mærke jeres interesse og ønske om en god relation.
* Hvordan bevarer vi relationen til barnet/den unge? Aftal hvordan I har kontakt med barnet/den unge i hverdagen: Tjekker ind på teams, sender lektier, inviterer til diverse skoleaktiviteter.

### Aftaler med forældre og/eller netværk

I dette felt beskrives aftaler med forældrene og evt. andet netværk, fx bedsteforældre eller nabo.

*Overvej følgende/Hvordan handler vi på det, hjemmet fortæller?*

* Hvordan skal kommunikation med hjemmet gribes an: Hvem, hvornår og hvordan kommunikeres der?
* Hvilke perspektiver har forældrene bidraget med, som er nye eller overraskende for skolen?
* Er der lavet aftaler om hverdagens overgange mellem hjem og skole?
* Er der aftaler om, hvad I hver især gør, hvis planen ikke holder?

Eksempler på indsatser på forskellige niveauer kan være:

* **Alment forebyggende og trivselsfremmende indsatser** i det pædagogiske miljø, for eksempel generel klasseindsats i forhold til sociale relationer eller mobning, eller tiltag med fokus på læringsmiljøet, hvor den didaktiske og pædagogiske tilgang i undervisningen til den samlede børnegruppe tilpasses, så behovet for støtte hos barnet med bekymrende fravær kan imødekommes.
* **Foregribende indsatser**, der målrettes det enkelte barn, men fortsat etableres i tilknytning til det almindelige hverdagsmiljø i skolen, SFO eller hjemmet, faglig støtte i undervisningen, støtte i hjemmet om morgenen, praktikforløb eller enkeltmandsundervisning i en kortere periode. En foregribende indsats kan også bestå af mere specialiserede behandlingstilbud som STIME’s forældrepiloter m.m.
* **Indgribende indsatser**, hvor der igangsættes en specialiseret indsats målrettet barnet eller familien, for eksempel familiebehandling, eller hvor indsatsen finder sted i regi af for eksempel psykiatrien. Der vil ofte være stort behov for koordinering, og indsatsen kræver specialiseret viden. Formålet med de indgribende indsatser er at afhjælpe vanskelighederne for enkelte børn, der har alvorlige vanskeligheder, og som måske er på vej til at blive eller allerede helt eller delvist er ekskluderet fra det almene uddannelsessystem.

Børns Vilkår har nedenstående eksempel på konkret inddragelse af barnets/den unges ønsker og behov i forhold til indsatser i skolen (Børns Vilkår, 2020, side 48)

Nedenfor er et eksempel fra Børns Vilkår på et barn/ungs ønsker til sin behandlingsskole, som kan være inspiration til arbejdet.

